Den kinesiske telegigant Huawei spiller en hovedrolle i opbygningen af TDC's kommende 5G-netværk, der bliver blodbanen, alle vores data om få år løber i.

Men for nylig advarede den britiske efterretningstjeneste, MI6, mod at samarbejde med Huawei, og det får nu den danske efterretningstjeneste, FE, til at rette fokus mod det kinesiske selskab.

Tidligere har både Australien, USA og New Zealand valgt at opgive samarbejdet med det kinesiske selskab - af frygt for spionage.

Den udvikling bør Danmark tage meget alvorligt, lyder det fra postdoc André Ken Jakobsson fra Center for Militære Studier på Københavns Universitet.

- Frygten er, at kineserne kan få adgang til meget kritisk og sensitiv information, og at de får adgang til systemer, som kommer til at styre hele vores samfund, eksempelvis selvkørende biler.

Hvem er Huawei? Hauwei er verdens næststørste producent af telefoner. I Danmark overgår kun Apple dem i salg af smart phones.

Sidste år solgte selskabet 153 millioner telefoner verden over.

Huawei udtales "Wah-way".

I 2013 indgik TDC en aftale til fire milliarder kroner med Huawei om at etablere 5G-netværk i Danmark.

Både USA, Australien og New Zealand har afvist at bruge Huawei i deres nye 5G-netværk.

- Det hele bliver i fremtiden koblet op på 5G-netværk. Og der er man bekymret for, at en stat som Kina, der leverer det her udstyr, vil sidde med en tænd- og sluk-knap, siger André Ken Jakobsson.

Så er der er grund til, at Danmark skal være nervøse, hvis TDC og Huawei i samarbejde opretter 5G-netværk?

- Det skal FE finde ud af, og det er rigtig klogt, at man siger, at det vil man kigge på en ekstra gang, siger André Ken Jakobsson.

Briterne gør indtryk

I 2013 indgik Huawei en seks-årig aftale med det danske telefirma TDC.

Aftalen indebærer blandt andet, at det kinesiske selskab nu driver, vedligeholder og leverer udstyr til TDC’s mobilnet.

I 2015 afviste Center for Cybersikkerhed - der hører under Forsvarets Efterretningstjeneste - at Huawei udgør en sikkerheds-trussel.

Men nu siger chefen for Center for Cybersikkerhed, Thomas Lund-Sørensen, til Jyllands-Posten, at meldingerne fra Storbritannien og de øvrige vestlige lande gør indtryk.

Og det bør de også gøre, mener André Ken Jakobsson - for der er en reel trussel fra Kina.

- Der har været en efterretning i Australien om, at kineserne har presset Huawei til at hjælpe dem med at komme ind i et andet lands netværk. Og det vil de kunne, når de sætter netværket op og har adgang til det, siger han.

Adgang er magt

I kølvandet på advarslerne fra MI6 har Storbritanniens største teleselskab, British Telecom, besluttet, at Huawei afskæres fra 5G-netværket - samtidig fjernes alt udstyr fra telegiganten fra det britiske selskabs 4G-mobilnetværk.